TFG ดีดบวก มีแผนปรับปรุงโรงงานหวังเพิ่มความสามารถการผลิต กูรูชูเป้า 2.17 บ.
TFG บวกกว่า 1% ณ เวลา 10.39 น. ราคาอยู่ที่ 1.86 บ. บวก 0.02 บ. หรือ 1.09% สูงสุดที่ 1.90 บ. ต่ำสุดที่ 1.86 บ.มูลค่าซื้อขายที่ 22.09 ลบ. โดยบริษัทมีแผนลงทุนซื้อเครื่องจักร-ปรับปรุงโรงงานเพิ่มความสามารถในการผลิต คาดแล้วเสร็จ Q4/58 ด้าน บล.ทิสโก้ ให้เป้า 2.17 บ.
12 ต.ค. 2558

ผู้สื่อข่าวรายงานว่า ราคาหุ้นบริษัท ไทยฟู้ดส์ กรุ๊ป จำกัด (มหาชน) หรือ TFG ณ เวลา 10.39 น. ราคาอยู่ที่ 1.86 บาท บวก 0.02 บาท หรือ 1.09% สูงสุดที่ 1.90 บาท ต่ำสุดที่ 1.86 บาท มูลค่าซื้อขายที่ 22.09 ล้านบาท ขณะที่ดัชนีตลาดหุ้นไทยโดยรวมบวก 0.05%
บล.ทิสโก้ ระบุในบทวิเคราะห์ (12 ต.ค.) ว่า TFG มีแผนที่จะลงทุนซื้อเครื่องจักรและปรับปรุงโรงงานเพื่อเพิ่มความสามารถในการแข่งขันในด้านกระบวนการผลิตชิ้นส่วนไก่ เครื่องหมัก และเครื่องตกแต่งชิ้นส่วนเป็นต้น คาดว่าจะใช้เงิน 200 ล้านบาท และแล้วเสร็จในไตรมาส 4/58
สำหรับโครงการปรับปรุงฟาร์มพ่อพันธุ์และแม่พันธุ์ จำนวน 4 ฟาร์ม คาดใช้เงินลงทุน 170 ล้านบาท อีกทั้งการขยายฟาร์มทวดสุกรที่สระแก้วทำให้มีกำลังการผลิตเพิ่มขึ้น คาดใช้เงินลงทุน 100 ล้านบาท นอกจากนี้ยังมีสร้างโรงผลิตชิ้นส่วนสุกร โดยมีกำลังการผลิต 500 ตัวต่อวัน ใช้งบลงทุน 500 ล้านบาท โครงการฟาร์มสุกรพ่อแม่พันธุ์มูลค่า 550 ล้านบาท ,โรงงานผลิตไส้กรอกไก่ กำลังการผลิต 50 ตันต่อวัน คาดใช้เงินลงทุน 400 ล้านบาท
ทั้งนี้มองว่าธุรกิจของ TFG ยังมีความเสี่ยงสำคัญคือ ราคาเนื้อไก่ภายในประเทศ ซึ่งคิดเป็นยอดขายกว่า 70% มีความเสี่ยงจากราคาเนื้อไก่ที่ถูกกดดันจากประเทศ เช่น บราซิล ทั้งนี้การส่งออกและการแปรรูปเนื้อสัตว์ของ TFG ยังอยู่ในช่วงเริ่มดำเนินงานทำให้อัตรากำไรของ TFG ยังดูอ่อนแอกว่าคู่แข่ง มองมูลค่าที่เหมาะสมเบื้องต้นที่ 2.17 บาท อ้างอิง PER 12 เท่าสำหรับปี 59 อิงกลุ่มเกษตร